google/wiki40b huggingface dataset:
Kastiilia

Ajaloolised piirid

Et Kastiilial ametlikke piire pole, on tema piiride kohta eriarvamusi. Tavaliselt arvatakse Kastiilia alaks osa 
Castilla y Leóni autonoomsest piirkonnast Loode-Hispaanias ning Castilla–La Manchast ja Madridi autonoomsest piirkonnast maa kesk- ja lõunaosas. Mõne allika järgi hõlmab ta ajaloolistel põhjustel ka osa Cantabriast ja La Riojast.  
Traditsiooniliselt jaotatakse Kastiilia Vana-Kastiiliaks, mille moodustab Castilla y Leóni idaosa, ning Uus-Kastiiliaks, millesse kuuluvad Castilla–La Mancha ning Madridi autonoomne piirkond.
Tänapäeva Hispaania monarhe nummerdatakse lähtudes järjepidevusest Kastiilia monarhidega.
Kastiilia nimi arvatakse tähendavat 'losside' või 'kindluste maad', mis viitab sellesse piirkonda rajatud kindlustele, kui kristlased rekonkista käigus Hispaania mauridelt tagasi vallutasid. Hispaaniakeelne sõna kindluse kohta on castillo.
Kastiilia kuningas Alfonso X (1221–1284) juurutas esimesena kastiilia keele ulatusliku ametliku kasutuse ladina keele asemel. Seetõttu kujunes kastiilia keelest Hispaania riigikeel, mida tänapäeval tuntakse hispaania keele nime all.
Kuna Kastiilia on Hispaania tuumikala, on kastiillaste rahvuslik identiteet mõnevõrra selgusetu. Kastiillasteks kalduvad jääma kõik need, keda ei hõlma mõne väiksema piirkonna identiteet nagu Baskimaa, Aragón, Galicia, Kataloonia, Astuuria või Kanaari saared.
Hinrich Möller

Hinrich Johann Möller (20. aprill 1906 Grevenkoop Schleswig-Holstein Saksamaa – 13. oktoober 1974 Neumünster Saksamaa) oli Saksa politseiametnik ja Saksa okupatsiooni ajal Teises maailmasõjas Saksamaa Ida maa-ala Riigikomissariaadi Eesti kindralkomissariaadi kõrgeim politsei ja SS juht (Höhrer SS- und Polizeiführer Estland).
Hinrich Möller oli kuni aastani 1933 kaupmees Neumünsteris. H. Möller liitus NSDAP liikmeks 1929. aastal ning 1930. aastast oli ta SS-i liige.
Hinrich Möller oli aastatel 1933–1937 politseiülem Neumünsteris ja 1937–1941 Flensburgis.
H. Möller määrati 1941. aasta sügisel Eesti kindralkomissariaadi kõrgeimaks politsei ja SS juhi ametisse 1941. aastal ja vabastati 1944. aastal. Sellel ametikohal jätkas 1944. aastast SS-Brigadeführer Walther Schröder.
H. Möller mõisteti 1947. aastal Kieli maakohtu poolt surma, kuid 1948. aastal muudeti 15 aastaseks vangistuseks, ta amnesteeriti 1957. aastal.
Madis Hint

Madis Hint (27. oktoober 1970 – 21. november 2001) oli eesti ajakirjanik.
Aastatel 1997–2001 töötas Madis Hint Moskvas, tehes kaastööd BNS-ile, Sõnumilehele, Postimehele, Eesti Päevalehele ja Eesti Raadiole.

Isiklikku

Madis Hint oli Mati Hindi poeg.
Ta oli abielus Astrid Kanneliga. Neil sündis poeg Joonas.
Lester B. Pearson

Lester Bowles Pearson (23. aprill 1897 Newtonbrook, Ontario – 27. detsember 1972 Ottawa) oli Kanada professor, ajaloolane, riigitegelane, diplomaat ja poliitik.
1948–1957 oli ta Kanada välisminister.
Ta sai Nobeli rahuauhinna 1957 Ühinenud Rahvaste Organisatsiooni erijõudude organiseerimise eest Suessi kriisi lahendamiseks.
Ta oli Kanada 14. peaminister 22. aprillist 1963 20. aprillini 1968.
Suur-Kloostri tänav

Suur-Kloostri tänav on tänav Tallinna vanalinnas Vanalinna asumis.
Suur-Kloostri tänav algab Laialt tänavalt, suundub läände, läbib Kloostrivärava (Nunnavärav) ja suubub Toompargi juures Nunne tänavale.
19. sajandi lõpul oli tänava nimetus vene keeles Болшая Соборная улица (Bolšaja Sobornaja ulitsa). Aastast 1950 kuni 2. juulini 1987 oli tänava nimi Nooruse tänav.
Lumi-nuisamblik

Lumi-nuisamblik (Sclerophora pallida, sünonüüm Sclerophora nivea) on samblik. 
Ta on Eestis arvatud III kaitsekategooriasse (seisuga 2012).
Eestis leidub teda paljudes kohtades (andmed eElurikkuse kaardilt).
Hall in Tirol

Ajalugu

Halli Tirooli krahvkonnas on esmakordselt mainitud kui salina (soolatehas) Thauri lossi juures 1232. aasta dokumendis. Praegune nimi pärineb aastast 1256, ning sarnaselt Halle, Halleini, Schwäbisch Halli ja Hallstatti nimega tuleneb keldi sõnast soola kohta.
Alates 13. sajandist moodustas Absami soolakaevandus Halli orus linnast põhjas linna ja selle ümbruse peamise tööstuse. Esimene stoll asutati 1272. aastal Tirooli krahvi Meinhard II käsul, kust soolvesi suunati 10 km pikka torujuhet pidi aurustamistiiki Hallis. Soolatööstuse tähtsus, mis eksportis kaupa Šveitsi, Schwarzwaldi ja Reini orgu, peegeldub Halli vapil, kus on kaks lõvi hoidmas soolatünni. 1303. aastal sai Hall linnaks. Sellega kaasnevad õigused, samuti kaubandustegevus Hallist allavoolu Innil ja Doonaul, muutsid selle juhtivaks turuks ja kauplemiskohaks Põhja-Tiroolis. Areng sai tõsise tagasilöögi 1447. aastal, kui suur osa ülalinnast hävis tulekahjus. 1477. aastal sai linn müntimisõiguse, kui Tirooli rahapada koliti Meranost Halli. 1486. aastal vermiti siin esimene kõrgekvaliteetne hõbetaaler, dollari eelkäija. 16. sajandil juurutas rahapada Hallis ka maailma esimese automaatse vermimismasina. Täna toimub selle revolutsioonilise masina rekonstrueerimine Halli rahapaja muuseumis Burg Haseggis.
15. ja 16. sajandil oli Hall üks Habsburgide monarhia kõige tähtsamaid linnu. Sel ajal ehitati palju kirikuid, kloostreid ja konvente, mis kujundavad endiselt linna välimust. Täna on Hall suurim puutumata vanalinn Austria lääneosas.
Habsburgide monarhia ajal loodi Hallis sõjaväegarnison. See koos suure kaubarongijaamaga sai Teise maailmasõja ajal raske pommitamise sihtmärgiks, mis hävitas rongijaama, kuid jättis vanalinna peaaegu puutumata.
Aastatel 1938–1974 oli linna nimi Solbad Hall – osis "Solbad" kaotati linna nimest mõni aasta pärast soolakaevanduse sulgemist 1967. aastal.

Kliima

Kliimatüübis domineerib talvine hooaeg, pikk, kibedalt külm periood lühikeste ja selgete päevadega, suhteliselt vähe sademeid enamasti lumena, ja väike õhuniiskus. Köppeni kliimaklassifikatsiooni alamtüüp sellele kliimale on "Dfc" (mandriline lähisarktiline kliima).
Kaare tänav (Kuressaare)

Kaare tänav on tänav Kuressaares, mis tekkis Pihtla tee äärse endise nõukogude piirivalve sõjaväeosa territooriumile. 
Kaare tänav algab Pihtla teelt ja lõpeb ristudes Sirge tänavaga.
Elephant's Memory

The Elephant's Memory on tehiskeel, mis sisaldab 156 piltkirjamärki (piktogrammi), mida on võimalik omavahel kombineerida.
Keele leiutas Timothee Ingeen-Housz. Keel sai oma nime vihjena elevantide võimele kõike meeles pidada. Autor lootis, et tema loodud piktogrammid on "unustamatud kõigile, kes on neid näinud".
Keele väljatöötamine algas 1993. aastal ja jätkub endiselt.
Keel on suunatud peamiselt lastele.
Acme

Acme on küla Kanadas Alberta provintsis Kneehilli maakonnas, 83 km Calgaryst loodes.
Elanike arv on 826 (2006).
Külas on Bank of Montreal, General Motor vahendusfirma, paar restorani, paar bensiinijaama koos poega (The Corner Store, Roadrunner Stop And Go), baar, laagriplats, algkool ja keskkool (puudub põhikool), Royal Canadian Legion Hall, jääkeeglihall, uisuväli, golfirada, ujula. Community Hall põles kevadel 2004 maha, kuid taastati ning avati kevadel 2006 uuesti.
Teatrisündmus

Teatrisündmuseks saab nimetada igat etendust, millel on vaataja/publik, olenemata, kas etendus toimub laval, tänaval või muus paigas, on sisult ajalooline või kaasaegne.
Teatrisündmuse puhul peetakse silmas seda, et keegi teeb midagi sedavõrd väljapaistvalt, nii et see eristub igapäevaelust. Erinevus on kahetine: ühelt poolt teeb keegi midagi teistsugusel moel kui argielus ning teisalt on seal juures keegi, kes näeb ja tunnistab seda erinevust. Publiku olemasolu on teatrisündmuse tuumaks, kuid sündmuse enda olemuse määrab tema koht teatri- ja kultuuriilmas ning ühiskondlikus elus laiemalt. Samuti eksisteerivad etendused sündmustena kindla aja jooksul ja kindlas kohas.

Veel teatrisüdmuse käsitlusi

Anneli Soro kirjutab oma raamatus "101 Eesti teatrisündmust": "Teatrisündmus võib olla ükskõik milline teatriga seotud aspekt, mis tõuseb esile omasuguste seast või äratab laiemat tähelepanu."
Teatrisündmusena käsitletakse erinevat tüüpi nähtusi: lavastusi, rolle, teatritegelaste mõjuvälja, institutsioone, teatriskandaale, kirjutisi, fotosid, vaatajaid ja teatrist kirjutajaid.
Kuna teater pakub huvi mitte ainult kunstilise, vaid ka sotsiaalse nähtusena, siis on publik selle lahutamatu osa. See on hetk, kui kunst ja ühiskond teineteisega tõsiselt rääkima hakkavad.
Osutades ühes oma 1969. aasta artiklis vanakreeka, keskaegse ja Shakespeare'i aja teatrile, ütleb Mati Unt teatrisündmuse kohta, et siis ei pidanud kunst ei "ärritama" ega "rahustama". Kunst oli tollal inimeste igapäevase elu orgaaniline osa, kunst kuulus inimese ellu, kunsti ei tarvitsetud inimesele peale suruda. Ateena teatris oli näiteks 30 000 istekohta. Saadud elamus oli terviklik ega vajanud üldiselt osadeks lahtivõtmist ja analüüsimist. Rituaalides osalejad võtsid teatrist osa, nad elasid seda läbi. Hiljem on teater igapäevaelust juba oma sisu poolest tihtipeale niivõrd kauge, et inimene ei võta seda kui midagi omast.
Anna Sharevich

Anna Sharevich (valgevene keeles Ганна Шарэвіч Hanna Šarevič; sündinud 18. detsembril 1985 Brestis) on valgevene päritolu ameerika maletaja, naiste suurmeister (2006).
Sharevich onn neljakordne Valgevene naiste malemeister (2002, 2005, 2007, 2011). 
2014. aastast mängib ta Ameerika Ühendriikide eest. Elab USA-s.
Sharevich sai FIDE-lt 2003. aastal naiste rahvusvahelise meistri ja 2006. aastal naiste suurmeistri nimetuse.
Kristjan Mändmaa

Kristjan Mändmaa (sündinud 1973 Viljandis) on tarbegraafik ja kunstipedagoog.

Elulugu

Kristjan Mändmaa on sündinud 1973. aastal Viljandis, kus elab ka praegu. Ta on abielus ja kahe lapse isa.

Haridus

Mändmaa on õppinud Viljandi C. R Jakobsoni nimelises keskkoolis (1980–1991), Phoenix College'is (USA 1991–1992), Eesti Kunstiakadeemias (1992–1998), Eesti Humanitaaristituudis (1995–1996), Tallinna Ülikoolis (1996–1998), Eesti Diplomaatide Koolis (1998–1999), Gerrit Rietvieldi Akadeemias (Holland 2000–2001).

Akadeemiline tegevus

Ta on õpetanud mitmes Eesti ülikoolis, kus on käivitanud uusi BA- ja MA-õppekavu graafilise disaini, ettevõtluse ja interaktsioonidisaini vallas.
2016. aastast töötab ta Eesti Kunstiakadeemia disainiteaduskonna dekaanina.

Loominguline tegevus

Lisaks raamatute kujundamisele on Kristjan Mändmaa osalenud Eesti kultuuriajalehe Sirp, ajalehe Diplomaatia ja kirjandusajakirja Estonian Literary Magazine kujundamisel. Kristjan on kureerinud näitusi, kuulunud kunsti- ja disainižüriidesse, korraldanud konverentse jt üritusi; näiteks algatanud koostöös Eesti Kunstikoolide Liiduga üle-eestilise laste ja noorte disainikonkursi NODI. 
Ta on mänginud pisirolle filmides "Püha Tõnu kiusamine", "Une instituut" ja "Minu Leninid".
Marielle Goitschel

Marielle Goitschel (sündinud 28. septembril 1945 Sainte-Maximes) on Prantsusmaa endine mäesuusataja, kahekordne olümpiavõitja ja seitsmekordne maailmameister. 
Goitschel võitis 1962. aasta maailmameistrivõistlustel Chamonix's kuldmedali Alpi kahevõistluses ja hõbemedali slaalomis. 1964. aasta olümpiamängudel Innsbruckis oli ta slaalomis teine oma õe Christine'i järel. Suurslaalomis oli aga seis vastupidine ja Marielle tuli olümpiavõitjaks õe ees.
Järgmistel maailmameistrivõistlustel 1966. aastal Portillos võitis Goitschel kaks kuldmedalit, olles parim nii suurslaalomis kui ka Alpi kahevõistluses. Lisaks sai ta nendelt võistlustelt hõbemedalid slaalomis ja kiirlaskumises.
Kiirlaskumises sai Goitscheli ees võidu Erika Schinegger, kes 1967. aastal osutus meheks. Schinegger loovutas enda võidetud kuldmedali Goitschelile 1988. aastal. 
Rahvusvaheline Suusaföderatsioon (FIS) ei ole siiski ametlikult kunagi Schineggeri võitu tühistanud.
Goitschel osales veel Grenoble'is toimunud 1968. aasta OM-il. Kodumaal peetud olümpial tuli ta olümpiavõitjaks slaalomis.
Maailma karikavõistlustel võitis Goitschel kolm karikat, millest kaks tuli slaalomis (1967 ja 1968) ja üks kiirlaskumises (1967).
Rahvusooper Estonia ooperikoor

Rahvusooper Estonia ooperikoor on Rahvusooper Estonia juures tegutsev kutseline koor. Koori direktor on Aili Roose, peakoormester on Elmo Tiisvald.
Koori esimene peakoormeister oli Hirvo Surva. Ta alustas septembris 2011.
Koor on osalenud paljudes ooperi- ja operetilavastustes, samuti muusikalides.
Raha keskmine laekumisperiood

Raha keskmine laekumisperiood (inglise keeles accounts receivable average collection period) on ettevõtte finantsjuhtimises kasutatav likviidsuse suhtarv, mis saadakse, kui ettevõtte keskmine debitoorne võlgnevus korrutatakse 360 päevaga ja jagatakse netokäibe summaga.

Raha keskmise laekumisperioodi tulemuse tõlgendus

Indikeerib kui pika perioodi jooksul debitoorne võlgnevus laekub. Selle näitaja arvväärtust mõjutavad nii müügitingimused, müügikäibe ootamatud muutused kui ka püsiklientidele antavad hinnasoodustused, rabatid jne. Tulemus ei tohiks ületada rohkem kui 1 1/3 korda järelmaksuks antavat perioodi ja rohkem kui 1 1/3 diskontoperioodi (diskonto võimaldamisel järelmaksuga müügi puhul).
Viljandi valla lipp

Viljandi valla lipp on Viljandi maakonnas asuva Eesti haldusüksuse Viljandi valla lipp.
Lipu kujunduse autor on Tõnno Habicht.

Vapi kirjeldus

Sinisel väljal on valge roosiõis, millel on väiksem sinine linaõis. Lipul on kollased pakud. Viljandi valla lipu laiuse ja pikkuse suhe on 2:3.

Põhjendus

Sinine värvus seostub Viljandiga, linaõis linapõldudega Mulgimaal. Sinine sümboliseerib tahtekindlust, vaimsust, noorust, lootust, pilvitut taevast ja positiivsust.
Kuldne värv seostub jõukusega. Keskel asuvad neli kuldset kujundit moodustavad kaheksakanna, mis on viide Eesti pärimuskultuuri edasikandvale tugevale kogukonnale. Viis kuldset odaotsa viitavad paikkonna kuulsusrikkale muinasajale.
Valge värvus seostub Viljandi vapiroosiga. See väljendab ühtsust, koostööd ja valgustatust.
Tulehoidjad

Tulehoidjad on eesti rahvatantsurühm Portlandis, mis alustas tegevust 1950. aastal. Rühmituse eesmärk on eestlasperet  linnas koos hoida ning Eesti kultuuri ameeriklastele tutvustada. 
Portlandis on nendega koos esinenud Eestist tantsuansamblid Kuljus, Savijalakesed, Lee, Kandali, Killuke.
Tulehoidjate juhendajad on Liina Teose (täiskasvanute rühm) ja Janne Sepp (laste rühm). 1950–1985 juhendas rühma Lehti Merilo.
Tomi Saarelma

Tomi Saarelma (sündinud 30. novembril 1988 Hollola vallas) on Soome jalgpallur.
2009–2011 mängis ta klubis Tallinna Levadia.
The Strand Magazine

The Strand Magazine oli aastatel 1891–1950 ilmunud ajakiri, kus avaldati ilukirjanduse lühipalu ja järjejutte, aga ka artikleid ja mõistatusi.
Ajakiri ilmus iga kuu, kokku 711 numbrit. Alguses oli trükiarv ligi 300 000, mis tõusis peaaegu 500 000-ni ja püsis nii kuni 1930. aastateni.
Ajakirja asutas George Newnes. 1891–1930 oli ajakirja toimetajaks Herbert Greenhough Smith.
Ajakirjas avaldati Arthur Conan Doyle'i lühijutud Sherlock Holmesist ja järjejutuna ka "Baskerville'ide koer".
Kuldsaba

Kuldsaba (Ocyurus chrysurus) on riffahvenlaste sugukonda kuuluv kalaliik.
Ta elab Kariibi mere rannikuvees. Kasvab kuni 60 cm pikkuseks, on ilusamaid kalu. Sööb teisi kalu, ka limuseid ja vähilaadseid.
Kuldsaba on väärtuslik tööstuskala.
Rahakirstumäed

Rahakirstumäed (ka: Rahakirstumägi) on oosiahelik Jõgeva maakonnas Põltsamaa vallas. Oosiahelik on arvele võetud ürglooduse objektina.
Protistoloogia

Protistoloogia (kreeka prôtistos 'kõige esimene' + logos 'õpetus') on zooloogia haru, mis uurib protiste.
Protistoloogiaga seotud või ajalooliselt seda asendanud uurimisvaldkonnad on algoloogia, mükoloogia ja protozooloogia.
Heinrich Aviksoo

Heinrich Aviksoo (aastani 1936 Heinrich Avikson; 18. detsember 1880 Tori vald, Pärnumaa – 10. aprill 1942 Sosva laager, Sverdlovski oblast) oli Eesti poliitik ja sporditegelane.
Ta oli Viljandi Tuleviku ja Vändra karskusseltsi Hallik spordiosakonna asutajaid ja esimene esimees.
1930–1940 oli ta Rakvere linnapea.
Arreteeriti NKVD poolt 14. juunil 1941 Tallinnas. Surmaotsus, lasti maha.
Kaia Palm

Kaia Palm (sündinud 13. mail 1964 Tartus) on Eesti molekulaarbioloog.

Elulugu

Kaia Palm on Uno Palmi tütar.
Lõpetas 1982 Tartu 2. Keskkooli, 1987 Tartu Riikliku Ülikooli füüsika-keemiateaduskonna, oli 1993–1994 Lõuna-Austraalia Flindersi Ülikooli ja 1995–1998 Karolinska Instituudi doktorant, Ph.D. (molekulaarne neurobioloogia, 1998, Karolinska Instituut, Rootsi), väitekiri "Regulation of neuronal gene expression". Oli 1987–1991 KBFI molekulaarbioloogia labori nooremteadur, 1991–1993 Helsingi Ülikooli biotehnoloogia instituudi ja 1994–1995 Colorado Riikliku Ülikooli (USA) anatoomia ja neurobioloogia instituudi külalisteadur, 1998 Uppsala Ülikooli neurobioloogia instituudi biomeditsiini keskuse järeldoktor, 1998–2001 Cedars-Sinai Meditsiinikeskuse (Los Angeles, USA) teadur, 2003 KBFI teadur, 2003– TTÜ dotsent, 2005– TTÜ geenitehnoloogia instituudi vanemteadur.

Teadustöö

Uurimisvaldkonnad: geeniekspressiooni regulatsioon närvisüsteemis; transkriptsioonifaktorite toimemehhanismid; inimese tüvirakud, nende erinevate arengusuuna valikute molekulaarsed mehhanismid, samuti vähi diagnostika ja teraapia. 12 teadustrükist, 4 patenti.
Kaasani ülikool

Kaasani ülikool (ametliku nimega Kaasani (Volga) Föderaalülikool) on ülikool Kaasanis Tatarstanis. 
Asutatud 1804 – see on üks Venemaa vanimaid ülikoole.
Sipoo vald

Külad

Söderkulla, Broböle, Eriksnäs, Gesterby, Gumbostrand, Hangelby, Hindsby, Herrala (Hertsby), Immersby, Kalkkiranta (Kalkstrand), Kallbäck, Kärr, Linnanpelto (Borgby), Löparö, Majvik, Martinkylä (Mårtensby), Massby, Myyras (Myras), Nevas, Nikkilä (Nickby), Pigby, Savijärvi, Sipoo (Sibbo), Simsalo (Simsalö), Skräddarby, Spjutsund, Svartböle, Talma (Tallmo), Träskby, Box, Västerskog, Põhja- ja Lõuna-Paippinen (Norra ja Södra Paipis)
Pendletoni maakond

Ajalugu

Pendletoni maakond moodustati 4. detsembril 1798. aastal Campbelli ja Brackeni maakonna osadest. Maakond sai nime Virginia kuberneri Edmund Pendletoni järgi.
Peter Abel

Peter Abel (Peeter Abel; 9. detsember 1848 Tamme vald, Võrumaa – 12. veebruar 1920 Võru) oli eesti õpetaja.
Ta oli õpetaja poeg.
Ta õppis Kanepi kihelkonnakoolis ja Cimze seminaris ning õpetas Kanepis, Tartus, Paistes ja Võrus.
Koos Mihkel Veskega andis ta välja koorilaulude kogu "Laulu-kogu ..." (1880).
Zilupe

Ajalugu

Algselt kuulus piirkond Mannteuffelitele, aastast 1729 aga Wereszcyńskitele. Aastal 1882 põles asula maha ja jäi inimtühjaks.
Zilupe tekkis taas aastal 1900, mil Moskva–Ventspilsi raudtee äärde Rosenite maale tekkis Rozenovskaja raudteejaam, mille juurde asusid elama raudteetöölised ja kaupmehed. Aastaks 1908 olid asulas juba postkontor ja politseipristav, seal tegutses kool.
Läti Vabadussõjas vabastasid Läti väed linna 26. jaanuaril 1920. Pärast sõda muutus sealne raudteejaam piiripunktiks, mida Venemaa kasutas oma kaupade (põhiliselt väärismetallide) eksportimiseks. Linn aastast 1931. 2009. aastani asus Ludza rajoonis.
Harju KEK

Harju KEK AS on Eesti ettevõte, mis alustas tegevust 1956. aastal. Selle põhitegevuseks on tänapäeval kinnisvara arendamine ja haldamine, investeeringute juhtimine ning transporditeenuste osutamine.
Harju KEK kuulus Eesti Kolhoosiehituse (EKE) süsteemi.
1990. aastatel reorganiseeriti Harju KEK äriühinguks ning 1999. aastal muudeti osaühing ümber aktsiaseltsiks.
Harju KEK'i koosseisu kuulusid ka EKE Elekter ja EKE Elektroonika.
1985. aastal valmis Keilas Paldiski mnt 21 arhitektide Ain Padriku ja Rein Tomingase projekteeritud Harju KEKi tehnotalituse hoone, mis valiti 1985. aastal Eesti parimaks ehitiseks.
Harju KEK'i korvpallimeeskond oli Eesti meister korvpallis aastal 1974.
Harju KEK ainuomanduses on elektri- ja soojusenergia tootja Entek ja transpordiettevõte KMV AS.
Kontsernis töötas 2018. aastal keskmiselt 64 inimest.
2019. aasta alguses kuulus Harju KEK omandusse 31,4% börsiettevõttest Harju Elekter ning 27,1% kinnisvara arendavas ettevõttes EKE Invest AS.
Merivälja hiidrahn

Merivälja hiidrahn on hiidrahn Harju maakonnas Tallinna linnas. Rahn asub Merivälja asumis Lehiku tee ja Naadi tee ristmiku lähedal Merivälja pansionaadi territooriumil.
Kivi on põhiplaanilt korrapäratu ovaalse kujuga. Kivi on kuni pooles ulatuses maa sees. Kivi mõõtmed on järgmised: pikkus 10,0 m, laius 5,8 m, kõrgus 3,0 m (põhjapoolses osas), ümbermõõt 26,4 m.
Uno Tölpus

Uno Tölpus (14. august 1928 Kunda – 11. august 1964 Käsmu) oli eesti arhitekt.
Ta lõpetas aastal 1946 Tallinna 7. Keskkooli ja aastal 1952 Tallinna Polütehnilise Instituudi arhitektina.
Tor Åge Bringsværd

Tor Åge Bringsværd (sündinud 16. novembril 1939 Skienis) on norra näite- ja proosakirjanik ning tõlkija. Koos oma kaasautori Jon Bingiga oli ta üks esimesi norra ulmekirjanikke. Ta nimetab ennast anarhistiks.
Jõhvi Kunstikool

Jõhvi Kunstikool on Jõhvis paiknev kunstikool, mis alustas tegevust 1970. aastal.
Hariduse tänav 3 tegutsev õppeasutus kandis kuni 1991. aastani Laste Kunstikooli nime.
Admiral Pitka luurevõistlus

Admiral Pitka luurevõistlus (APRC – Admiral Pitka Recon Challenge) on rahvusvaheline sõjalis-sportlik üritus, mis toimub igal aastal mõnes Eesti piirkonnas. Võistluse eesmärgiks on mõõta tegelikkusele võimalikult lähedastes oludes osalejate väljaõppetaset, varustust ja relvastust ning kindlasti ka moraali.
Võistluse peakorraldaja on Kaitseliit, ettevalmistusele ja läbiviimisele on kaasatud Eesti kaitsevägi, Erna Selts, Reservohvitseride Kogu, Eesti Laskurliit jt organisatsioonid. Võistlusest ja selle korraldamisest võtab osa üle kolmesaja inimese.
Admiral Pitka luurevõistlus toimus esimest korda 2013. aastal ja see asendab legendaarset militaarvõistlust Erna retke.
Mati Alaver

Mati Alaver (sündinud 21. veebruaril 1954 Võrus) on eesti suusatreener. Tema edukamad õpilased on Andrus Veerpalu ja Jaak Mae.
Mati Alaver lõpetas 1972. aastal Võru 1. Keskkooli ning 1976. aastal Tartu Ülikooli kehakultuuri erialal.
Aastatel 1976–1980 oli ta Tartu Ülikooli suusakateedri õppejõud, alates 1980. aastast Eesti meeste suusakoondise peatreener. 31. oktoobril 2011 peatas Eesti Suusaliidu juhatus Mati Alaveri volitused koondise peatreenerina kuni Andrus Veerpalu dopingujuhtumi asjaolude selgumiseni.
David Savan

David Savan (1916–1992) oli ameerika filosoof, Charles Sanders Peirce'i uurija ja semiootik.
Ta töötas Toronto Ülikooli filosoofia osakonna professorina aastail 1943–1981.

Tunnustused

Ta oli esimene Ameerika Semiootikaühingu poolt välja antava Thomas A. Sebeoki auhinna laureaat (1992).
Vabadussõja juhtide mälestussammas

Vabadussõja juhtide mälestussammas (ka Vabadussõja kõrgemate juhtide mälestussammas/memoriaal) on Tallinna Kaitseväe kalmistul asuv Vabadussõja juhtidele püstitatud mälestusmärk.
Sammas avati 10. septembril 1933.
Nõukogude okupatsiooni ajal, arvatavasti 1952. aastal, sammas purustati.
Sammas taasavati 22. veebruaril 1998.